ΔΥΝΑΤΟΤΗΤΑ ΠΑΡΑΤΑΣΗΣ ΦΟΙΤΗΣΗΣ ΣΕ ΠΑΛΑΙΟΥΣ ΦΟΙΤΗΤΕΣ ΤΟΥ ΤΜΗΜΑΤΟΣ ΛΟΓΙΣΤΙΚΗΣ ΚΑΙ ΧΡΗΜΑΤΟΟΙΚΟΝΟΜΙΚΗΣ 
 με έτος εισαγωγής το 2016-2017 ή προγενέστερο,
Σας ενημερώνουμε ότι, σύμφωνα με το άρθρο 130 του Ν. 5224/2025 (ΦΕΚ Α’ 142/05.08.2025), με το οποίο αντικαθίσταται εξ ολοκλήρου το άρθρο 76 του Ν. 4957/2022 (Α’ 141), θεσπίζεται νέο πλαίσιο σχετικά με την ανώτατη διάρκεια φοίτησης και εισάγεται για πρώτη φορά η δυνατότητα παράτασης φοίτησης υπό προϋποθέσεις, στα Προγράμματα Σπουδών πρώτου κύκλου των ΑΕΙ με σκοπό τη διευκόλυνση της ολοκλήρωσης των σπουδών και της απόκτησης πτυχίου, εντός του προβλεπόμενου χρονικού ορίου, πριν την αυτοδίκαιη διαγραφή.
Περισσότερες πληροφορίες μπορείτε να βρείτε στην αναλυτική ανακοίνωση του ΔΠΘ στη θέση:
https://duth.gr/diagrafes-foithtwn/
 Οι φοιτητές του τμήματος Λογιστικής και Χρηματοοικονομικής του πρώην ΤΕΙ ΑΜΘ και ΤΕΙ Καβάλας, θα διαγραφούν στο τέλος του 2025, εκτός και αν 
έχουν ήδη εξεταστεί επιτυχώς στο 70% των μαθημάτων τους (έχουν συμπληρώσει ECTS περισσότερα από 168) και ταυτόχρονα
 έχουν προσέλθει τουλάχιστον σε μια εξεταστική το 2024 ή το 2025 και έχουν επιτύχει τουλάχιστον σε ένα μάθημα
Αυτοί οι φοιτητές που εξαιρούνται ή όσοι οφείλουν μόνο πτυχιακή εργασία ή πρακτική άσκηση θα πρέπει να υποβάλλουν αίτηση στη Γραμματεία όπου θα ζητούν παράταση της φοίτησης τους, ώστε να μην διαγραφούν.
Προθεσμία Υποβολής της αίτησης παράτασης 
Η αίτηση υποβάλλεται εντός αποκλειστικής προθεσμίας τριάντα (30) ημερών από την ανάρτηση των αποτελεσμάτων της εξεταστικής περιόδου του Σεπτεμβρίου 2025 και συγκεκριμένα από 16 Οκτωβρίου 2025 έως και 14 Νοεμβρίου 2025.
Μετά την παρέλευση της προθεσμίας, δεν προβλέπεται δυνατότητα υποβολής αίτησης.
Ειδικότερα:
Α. Οι φοιτητές/τριες που έχουν πρόσβαση (διαθέτουν κωδικούς) στην Ηλεκτρονική Γραμματεία Φοιτητών Students  θα υποβάλουν αίτηση μέσω της εν λόγω υπηρεσίας students.duth.gr   ακολουθώντας την εξής διαδρομή: Εξυπηρέτηση > Αιτήσεις > Νέα Αίτηση > Αίτηση παράτασης διάρκειας φοίτησης).
Β. Οι φοιτητές/τριες που έχουν πρόσβαση στην Ηλεκτρονική Γραμματεία Φοιτητών Students και έχουν ολοκληρώσει επιτυχώς τα μαθήματα αλλά εκκρεμεί η εκπόνηση της υποχρεωτικής πτυχιακής εργασίας ή  υποχρεωτικής πρακτικής άσκησης θα υποβάλουν αίτηση στη Γραμματεία του οικείου Τμήματος και συγκεκριμένα στο πρωτόκολλο της Γραμματείας (secr@af.duth.gr) 
Γ. Οι φοιτητές/τριες που δεν έχουν πρόσβαση στην Ηλεκτρονική Γραμματεία Φοιτητών Students θα υποβάλουν αίτηση στη Γραμματεία του Τμήματος Λογιστικής και Χρηματοοικονομικής και συγκεκριμένα στο πρωτόκολλο της Γραμματείας (secr@af.duth.gr ).
Δ. Οι φοιτητές/τριες που ενδιαφέρονται για υπέρβαση της ανώτατης χρονικής διάρκειας φοίτησης για σοβαρούς λόγους υγείας που ανάγονται στο πρόσωπό τους ή σε πρόσωπο συγγενούς πρώτου βαθμού εξ αίματος ή συζύγου ή προσώπου με το οποίο έχουν συνάψει σύμφωνο συμβίωσης θα υποβάλουν αίτηση στη Γραμματεία του Τμήματος Λογιστικής και Χρηματοοικονομικής και συγκεκριμένα στο πρωτόκολλο της Γραμματείας      (secr@af.duth.gr ). 
Υπόδειγμα της αίτησης για όσους/όσες φοιτητές/τριες θα την υποβάλουν στη Γραμματεία του Τμήματός τους βρίσκεται πατώντας εδώ (Έντυπα Σπουδών > Προπτυχιακοί Φοιτητές >  Αίτηση υπέρβασης ανώτατης διάρκειας φοίτησης για λόγους υγείας).
 H μη υποβολή αίτησης εντός της προβλεπόμενης αποκλειστικής προθεσμίας συνεπάγεται αυτοδικαίως τη διαγραφή του/της φοιτητή/τριας, σύμφωνα με τα προβλεπόμενα στο άρθρο 76 του Ν. 4957/2022, όπως αντικαταστάθηκε και ισχύει.
Για τυχόν διαφωνίες ή διευκρινίσεις μπορούν όλοι/ες οι ενδιαφερόμενοι/ες φοιτητές/τριες να απευθύνονται στον/στην Γραμματέα του Τμήματος. secr@af.duth.gr